แนวโน้มดัชนีเช้าเปราะบาง
นักวิเคราะห์ฯเผยตลาดหุ้นไทยช่วงนี้ค่อนข้างจะเปราะบางต่อปัจจัยต่าง ๆ&nbsp; เกาะติด 3G กรณี กทช.อุทธรณ์คำสั่งระงับประมูล
17 ก.ย. 2553

นักวิเคราะห์ฯเผยตลาดหุ้นไทยช่วงนี้ค่อนข้างจะเปราะบางต่อปัจจัยต่าง ๆ  เกาะติด 3G กรณี กทช.อุทธรณ์คำสั่งระงับประมูล 
นายพงศ์ภัทร สิริพิพัฒน์ ผู้ช่วยผู้จัดการฝ่ายวิเคราะห์หลักทรัพย์ บล.เคจีไอ(ประเทศไทย)กล่าวว่า ตลาดหุ้นไทยช่วงนี้ค่อนข้างจะเปราะบางต่อปัจจัยต่าง ๆ ที่เข้ามากระทบ โดยเฉพาะปัจจัยในประเทศยังคงเป็นปัจจัยหลักที่มีผลกระทบโดยตรง จากความไม่แน่นอนในเรื่องการชุมนุมของกลุ่มคนเสื้อแดง, การเคลื่อนไหวของค่าเงินบาท รวมถึงกรณีของ 3G หากวันนี้ศาลปกครองยังไม่มีการพิจารณาคำอุทธรณ์ของ กทช.ก็อาจจะทำให้การประมูล 3G ในวันที่ 20 ก.ย.เกิดขึ้นไม่ได้ ดังนั้น จึงแนะให้รอดูก่อนไม่ต้องรีบซื้อเข้าพอร์ต
ส่วนตลาดหุ้นอื่นในภูมิภาคเอเชียเช้านี้ส่วนใหญ่จะแกว่งตัวในแดนบวก-ลบ ภายหลังจากตัวเลขเศรษฐกิจของสหรัฐฯออกมามีทั้งในแง่บวก-ลบ      
พร้อมให้แนวรับไว้ที่ 916, 902 จุด แนวต้าน 930 จุด
ขณะที่บทวิเคราะห์ของ KGI ระบุว่า ดัชนีฯ วันศุกร์จะอ่อนตัวลง ภาพรวมการลงทุนน่าจะถูกกระทบจากการชะงักของการประมูล 3 จี หลังศาลฯ มีคำสั่งคุ้มครองชั่วคราวเมื่อวานช่วงค่ำ หุ้นสื่อสารและหุ้นธนาคารบางตัวที่มีข่าวสินเชื่อ 3 จี ก่อนหน้านี้ เช่น SCB น่าจะมีจิตวิทยาเชิงลบ อย่างไรก็ตามกลุ่มสื่อสารมีขนาดเพียง 8% ของ SET จึงไม่น่าจะดึงตลาดลงมากนัก
สัปดาห์หน้าให้ติดตามบทสรุปของเรื่อง 3G ว่าจะได้ประมูลหรือไม่รวมทั้งมาตรการคุมเงินบาท ซึ่งล่าสุดมีความเห็นจากกระทรวงการคลัง ว่าอาจมีการประกาศมาตรการเบาๆ ควบคุมตลาดพันธบัตร ภายในสิ้นเดือน ก.ย. นี้